
Gwerthusiad beirniadol a nodi’r camau addysgu a dysgu nesaf sy’n canolbwyntio ar astudiaeth achos dysgwr unigol neu grŵp o ddysgwyr sy’n seiliedig ar ddigwyddiad beirniadol a arsylwyd.

Bwriad y traethawd hwn yw ystyried cyfrifoldeb ymarferydd sy’n gweithio o fewn ysgol i werthuso ei addysgu’n feirniadol, ac i ystyried perthynas theorïau addysgeg a datblygiad plant yn y broses o atgyfnerthu rôl athro proffesiynol.

Bydd y gwaith yn trafod digwyddiad a arsylwyd arno mewn ysgol gynradd yn gritigol er mwyn profi dilysrwydd y broses o adfyfyrio o fewn addysgu. Bydd y gwaith yn ystyried pwysigrwydd yr arfer hwn er mwyn gwerthuso dulliau addysgu, herio tybiaethau, i ateb anghenion amrywiaeth eang o blant ac i ddeall eu datblygiad cyfannol. Yna, bydd y gwaith yn trafod y camau nesaf priodol y gellir eu hystyried fel addysgwr yng ngoleuni’r astudiaeth achos. 

Y man cychwyn oedd ymchwilio i bwrpas adfyfyrio o fewn addysgu. Yn ôl Gemma Jackson:  

Refection is important in enabling teachers to critically question their assumptions and deepen their awareness. By being proactive in seeking opportunities to develop, a teacher will remain open to the idea that all teaching is an opportunity to learn.
(Jackson, 2019)

Er mwyn gwneud hyn gellir ystyried adfyfyriad critigol mewn tri cham:

1. Arsylwi ac archwilio profiad dysgu; 
2. Cwestiynu pwrpas, ystyr a chanlyniadau’r dysgu; 
3. Ail ystyried credoau gwreiddiol yn ngoleuni gwybodaeth newydd.
 (Richards, 2017)

Er mwyn ‘arsylwi ac archwilio profiad dysgu’ treuliwyd diwrnod mewn ysgol gynradd, yn arsylwi dosbarth, er mwyn adnabod engreifftiau o ddigwyddiadau y gellir eu defnyddio i ymarfer y broses o greu achosion critigol wrth weithio fel athro. 

Bydd enw’r ysgol yn cael ei gadw’n anhysbys. Fel y noda canllawiau BERA, ‘Researchers should recognise the entitlement of both institutions and individual participants to privacy, and should accord them their rights to confidentiality and anonymity.’ (BERA, t. 21) Gellir, er hyn, rhannu ychydig o gyd-destun yr ysgol gyda’u caniatâd. Mae’n ysgol gynradd cyfrwng Cymraeg mewn ardal drefol. Yn ôl adroddiad ESTYN yr ysgol yn 2018 roedd 11% o’r disgyblion yn gymwys ar gyfer derbyn cinio am ddim, sy’n is na’r ganran cenedlaethol (18%). Roedd tua chwarter y disgyblion yn dod o gartrefi Cymraeg eu hiaith. Dim ond ychydig iawn oedd yn dod o gefndir lleiafrifoedd ethnig yn 2018 ac roedd 14% o’r disgyblion wedi eu hadnabod fel disgyblion ag anghenion dysgu ychwanegol. 

Digwyddodd yr arsylwad mewn cyfnod anodd i ysgolion gan eu bod yn dygymod ag effeithiau’r pandemig byd eang, COVID-19. Roedd y disgyblion wedi colli tua pedwar mis o’u haddysg ac yn y dosbarth blwyddyn dau bûm yn arsylwi arno, roedd nifer dal yn gweithio ar adnabod llythrennau. Yn ôl Fframwaith y Cyfnod Sylfaen, Cwricwlwm Cymru, dylai plant, ar ddiwedd blwyddyn un, allu ‘darllen testunau addas yn gywir ac yn rhugl’ a’r nod i blant blwyddyn dau yw i allu, ‘darllen ystod ehangach o destunau addas yn fwyfwy cywir a rhugl’ (Cwricwlwm Cymru, 2017, t. 20).

Roedd yr ysgol yn gweithredu system swigen, a gan fy mod wedi ymuno â’r swigen am y diwrnod fe ganiatawyd i mi symud o amgylch y dosbarth er mwyn arsylwi grwpiau gwahanol. 

Mae’n bwysig nodi ar y pwynt hwn pam y dewiswyd y modd ansoddol yma o gasglu data yn hytrach na chasglu data rhifyddol. Gellid bod wedi ystyried defnyddio holiaduron, cyfweliadau neu grwpiau ffocws er enghraifft, ond roedd hi’n holl bwysig gweld y digwyddiadau yn eu cynefin naturiol ac yn eu cyfanrwydd: ‘The distinctive feature of observation as a research process is that it offers an investigator the opportunity to gather “live” data from naturally occurring social situations’ (Cohen, Manion a Morrison, 2011, t. 456). Holl bwrpas yr ymchwil oedd i arsylwi agweddau megis y pethau oedd yn cael eu dweud, y golwg ar wynebau’r plant a’r ffordd roedd yr unigolion yn ymwneud â’i gilydd. Yn ogystal, roedd arsylwi yn meddwl nad oeddwn yn ymyrryd ar ddiwrnod y dosbarth yn ormodol. 

Mae Cohen, Manion a Morrison yn crynhoi diffiniadau Marshall a Rossman, a Simpson a Tuson (Marshall a Rossman, 1995; Simpson a Tuson, 2003: 2) i ddisgrifio’r broses o ‘arsylwi’: ‘Observation is more than just looking. It is looking… and noting systematically… people, events, behaviour, settings, artefacts, routines and so on.’ (Cohen, Manion a Morrison, t. 456). Paratowyd ffurflenni ag adrannau penodol i’w cwblhau cyn yr arsylwad (atodiadau 1, 2, 3 a 4) felly gelwir y math yma o arsylwad yn arsylwad strwythuredig, gan ei fod yn systematig ac yn ateb cwestiynau a baratowyd. Mae arsylwr strwythuredig yn cofnodi’r hyn sy’n berthnasol i’w ymchwil – hynny yw, ‘merely noting down the incidence of the factors being studied’ (Cohen, Manion a Morrison, t. 459).

Gall safle’r arsylwr yn y digwydd amrywio’n fawr ac mae Gold wedi ysgrifennu am y dosbarthiad o’r mathau o roliau arsylwi sydd i’w cael. Mae’n cyfeirio at bedwar:


	‘The complete participant’
	Mae’r arsylwr yn aelod o’r weithgaredd ac yn cuddio ei rôl fel arsylwr. 


	‘The participant-as-observer’
	Aelod o’r grŵp sy’n datgan ei rôl fel arsylwr. Mae gan yr arsylwr ymwybyddiaeth dda o’r grŵp. 


	‘The observer-as-participant’
	Ddim yn aelod o’r grŵp ond yn cymryd rhan ychydig yn y gweithgareddau. Mae rôl yr arsylwr yn glir.


	‘The complete observer’
	Yn eistedd i ffwrdd o’r grŵp, yn gwylio’r digwyddiadau.




 (Gold, 1958, t. 221)


Teimlwyd bod fy rôl i’n debycach i’r ‘Complete Observer’ yn yr ymgais yma o gasglu data gan nad oeddwn yn cymryd ran yn y gweithgareddau o gwbl: ‘The complete observer role entirely removes a field worker from social interaction with informants… The complete observer role is illustrated by systematic eavesdropping’ (Gold, 1958, t. 221). Wrth gwrs mae’n anodd iawn mewn sefyllfa ddosbarth i fod yn ‘complete observer’, gan bod y plant ifanc wrth gwrs yn mynd i gwestiynu eich presenoldeb. Efallai bod y term ‘non-participant’ yn derm gwell. Mae Kumar yn diffinio’r rôl: 

Non-participant observation… is when you, as a researcher, do not get involved in the activities of the group but remain a passive observer, watching and listening to its activities and drawing conclusions from this.
 (Kumar, 2011, t. 174)

Mae Kumar yn sôn am bedair enghraifft o broblemau y gellir codi o gasglu data fel arsylwr. Un o’r rhain yw’r hyn a elwir yn ‘Hawthorne effect’ – sef pan mae unigolion yn dod yn ymwybodol eu bod yn cael eu harsylwi ac yn newid eu hymddygiad. Dywed Kumar, ‘what is observed may not represent their normal behaviour.’ Mae hefyd yn cyfeirio at bias arsylwyr fel problem: ‘If an observer is not impartial, s/he can easily introduce bias and there is no easy way to verify the observations.’ Problem arall yn ôl Kumar yw bod dehongliadau un arsylwr yn gallu amrywio o ddehongliadau arsylwr arall. Yn olaf, mae’n cyfeirio at sut y mae’n bosib cofnodi arsylwad yn anghyflawn: 

An observer may watch keenly but at the expense of detailed recording. The opposite problem may occur when the observer takes detailed notes but in doing so misses some 
of the interaction.
 (Kumar, 2011, t. 174)

Ceisiais, cymaint ag oedd yn bosib, i oresgyn y problemau yma - ceisiais beidio tynnu gormod o sylw at fy hun yn ystod yr arsylwi, gan eistedd yn ôl o’r digwydd. Ceisiais ddarganfod y balans cywir wrth gofnodi – talais ddigon o sylw i’r digwyddiadau a gwneud nodiadau byrion. Teimlais bod y sesiynau yn ddigon byr fel ei bod hi’n bosib cofio canfyddiadau pellach i’w hychwanegu yn ystod amser chwarae/cinio. Er bod fy arsylwadau o bosib yn amrywio o arsylwadau y byddai rhywun arall wedi eu cymryd, byddaf yn dehongli fy nehongliadau’n feirniadol, ochr yn ochr â gwaith arbenigwyr yn y maes er mwyn dadansoddi eu dilysrwydd.  

Wrth gofnodi, mae’n bwysig cadw nodiadau manwl, disgrifiadol sy’n cofnodi digwyddiadau penodol a’n hymateb fel arsylwyr i’r digwyddiadau yma. Er efallai bod y digwyddiadau a gofnodir yn ymddangos yn annodweddiadol, yn rhain y gellir creu digwyddiad critigol. Crëir digwyddiad critigol trwy’r modd y caiff y digwyddiad ei ddadansoddi: “It is the unremarkable and everyday events that make up our routine professional lives that are often the best indicators of the patterns and values that underpin our practice” (Tripp, 2012, t. 40). Fel dywed Tripp, yn y digwyddiadau dydd-i-ddydd y gall arferion gwael guddio a neb yn eu herio. Ar ochr arall y geiniog, i athro dan hyfforddiant, gall y strategaethau a ddefnyddia’r athro profiadol ymddangos fel digwyddiad sydd wedi digwydd ar hap, ond mewn gwirionedd mae llawer o feddwl y tu ôl i’r broses o gynhyrchu deunyddiau, cyfathrebu gyda’r plant a datblygu eu sgiliau. Wrth wella ein hymwybyddiaeth, gallwn fod yn agored i adnabod strwythurau niweidiol a strwythurau sydd hefyd yn datblygu’n ffordd o feddwl i weithredu’n well er budd y plant. 

The incident is said to be critical because it is valuable and has some meaning. In other words, incidents happen but critical incidents are created because of their importance. Teachers can critically analyze any of their lessons and can make a particular event critical by reflecting on it. The teachers ask not only what happened but also why it happened. They then use the incidents for future reference.
 (Joshi, 2018, t. 82) 

Tra yn yr ysgol, bûm yn arsylwi a dadansoddi sgiliau a datblygiad plant, y rhyngweithio rhwng y plant, eu cymheiriaid ac oedolion, ynghyd â’u hamgylchedd. Tra’n gwneud hyn, sylwais ar sawl ddigwyddiad critigol y gellid eu trafod yn y traethawd hwn (atodiadau 6, 7 ac 8). Er hyn, rwyf wedi dewis un y teimlaf y gellir ei ddadansoddi ochr yn yn ochr â sawl astudiaeth ym maes addysg, ac un sydd wedi ehangu fy nealltwriaeth o addysgeg yn fawr (atodiad 5). 

Arsylwyd y digwyddiad yn un o sesiynau’r bore - rhwng 9 a 10 o’r gloch. Roedd yr athrawes wedi penderfynu cynnal yr hyn roedd hi’n ei alw’n, ‘Cylchdro Darllen’. Roedd y wers felly’n eistedd o fewn y maes dysgu a phrofiad, ‘ieithoedd, llythrennedd a chyfathrebu’, ond hefyd yn cynnwys ychydig o gelf ac yn taro cyfrifoldeb trawsgwricwlaidd yn rhai o’r tasgau wrth gyflwyno ychydig o rhifedd (Cwricwlwm i Gymru, 2020). 

Yn dilyn galw’r gofrestr, tra bod y plant yn dal i eistedd ar y carped, dechreuodd yr athrawes ofyn cwestiynau iddynt. Gwelais mor bwysig yw cwestiynu wrth addysgu: ‘it engages students in the learning process…It challenges levels of thinking and informs whether students are ready to progress with their learning’ (Doherty, 2017). Gofynnodd yn gyntaf pa ddiwrnod oedd hi, pa ddiwrnod oedd hi ddoe a pha ddiwrnod fydd hi fory. Gofynnodd i aelodau unigol sillafu’r diwrnodau cyn gofyn i’r dosbarth sillafu’r gair gyda’i gilydd. Yna, gofynnodd iddynt drafod fel pâr pa fis oedd hi a pa fis fydd hi nesaf. Yma, gwelwyd yr athrawes yn cadw at egwyddorion addysgeg Donaldson sy’n sôn am sut mae ‘addysgu a dysgu da yn galw am ddefnyddio cymysgedd o ddulliau’ – defnyddiwyd gwaith pâr, meddwl unigol a dosbarth cyfan. 

Wedyn, estynnodd yr athrawes am becyn o gardiau fflach gyda llythrennau arnynt. Aeth drwy’r pecyn yn gyflym gan ofyn i’r plant weiddi’r llythyren allan gyda’i gilydd. Roedd yr athrawes yn ail adrodd eu hatebion gan bwysleisio sain y lythyren. Mae theori Albert Bandura (1977) yn pwysleisio pwysigrwydd yr athro wrth fodelu’r ymddygiad dymunol gan bod plant yn dysgu trwy arsylwi.  

Ar yr adeg yma, fe gyflwynodd yr athrawes y ‘Cylchdro Darllen’. Wrth drafod gyda’r athrawes yn hwyrach yn y dydd, fe wnes i ddarganfod bod yr athrawes yn defnyddio cylchdro er mwyn cuddio’r gwahanol alluoedd oedd o fewn y dosbarth. Wrth bod 4 tasg gwahanol o fewn y cylchdro doedd neb yn sylwi bod un grŵp yn dal i wneud tasgau mwy elfennol fel adnabod llythrennau gyda’r cymhorthydd. Roedd grŵp arall yn darllen gyda’r athrawes a dau grŵp arall yn gweithio’n annibynnol. Roedd un grŵp yn tynnu lluniau i gyd-fynd gyda geiriau ar y daflen e.e. dau gar, ond yn y grŵp annibynnol arall sylwais ar ddigwyddiad y bwriadaf ei drafod yn gritigol. Mae’n enghraifft dda o ymgais yr athrawes i greu ‘dysgwyr uchelgeisiol, galluog sy’n barod i ddysgu drwy gydol eu hoes’ – sy’n un o’r 4 diben sy’n gonglfaen i Gwricwlwm Newydd i Gymru Donaldson - ond gan hefyd eu harwain at fod yn ‘unigolion iach a hyderus’ trwy eu hannog i fod yn ‘annibynnol a wynebu heriau a’u goresgyn’ (Cwricwlwm i Gymru, 2020).

Gwelais ferch yn gorffen y dasg gyntaf yn gyflym, sef copïo geiriau allan sawl gwaith ar linellau oedd yn gymorth iddynt wybod lle i leoli llythrennau. Roedd hi’n awyddus iawn i symud ymlaen at dasg arall – yn amlwg, fel y byddai Donaldson yn ei annog, yn gosod safonau uchel i’w hun ac yn chwilio am heriau ac yn eu mwynhau. Roedd yr athrawes wedi paratoi tasg ychwanegol i’r rheiny oedd yn gorffen yn gynnar. Roedd y dasg yn gofyn i’r plant ail drefnu geiriau er mwyn creu brawddeg. Wrth geisio cwblhau’r dasg ychwanegol cafodd y ferch drafferth gyda’r gair ‘heddiw’. Roedd gweld y gair yn ysgrifenedig yn amlwg yn newydd iddi. Gwelais hi’n gofyn i’w chyfoedion beth roedd y gair yn ei ddweud cyn gofyn i’r athrawes. Dywedodd yr athrawes wrthi i wneud sain y llythrennau oedd yn y gair. Wrth wneud hyn, sylweddolodd y ferch, heb i’r athrawes ddweud y gair, beth roedd yn ei ddweud. 

Cred Robert Bjork bod gosod sialensau wrth ddysgu yn helpu unigolion i gofio a datblygu eu sgiliau. Mae’n galw hyn yn ‘desirable difficulties’ (Bjork, 1994). Wrth drafod yr astudiaeth, mae Brookman-Byrne yn nodi:

...to help the learning process, the temptation for teachers may be to make learning activities as easy as possible, to reduce the effort required by the learner. But research shows that this can be counter-productive. 
(Brookman-Byrne, 2018) 

Cyn y digwyddiad y mae’n bosib y byddwn wedi meddwl y byddai’n well petai’r athrawes wedi dweud yr ateb wrth y disgybl i’r ferch gwblhau’r dasg, ond dywed Bjork ‘The act of testing can improve memory of the information being tested.’ 

Er hynny, mae digon yn y gwaith mae’r ferch yn ei ddeall. Gellir yn y fan hon gyfeirio at theori Llwyth Gwybyddol Sweller (1988). Mae’r theori yn seiliedig ar y syniad y gall ein cof – y rhan o’n meddwl sy’n prosesi beth rydym yn ei wneud ar hyn o bryd – dim ond delio gyda symiau cyfyngedig o wybodaeth ar y tro a bod angen adeiladu ar wybodaeth blaenorol am y pwnc. Mae’r ferch wedi clywed y gair o’r blaen – gwyddir hyn gan bod yr athrawes yn dechrau pob diwrnod gan ofyn ‘pa ddiwrnod yw hi heddiw?’ Gwelwyd hyn ar y diwrnod yr oeddwn i’n arsylwi, a gwelais y ferch yn ateb yn gywir. Er hyn, mae gweld y gair wedi ei ysgrifennu yn newydd i’r ferch. Mae’r athrawes felly yn adeiladu ar ei gwybodaeth blaenorol o allu dweud y gair er mwyn datblygu ei sgiliau darllen ymhellach. Mae’n debygol iawn fod y gair wedi ei ddewis yn benodol. Yn ogystal mae gan y ferch ymwybyddiaeth o sain llythrennau – fel y profir yn y modd mae’n dod i ddeall beth yw’r gair yn y pen draw.   

Petai’r athrawes wedi cyflwyno gair newydd sbon i’r ferch – yn hytrach na gair mae wedi ei glywed o’r blaen ond heb ei weld wedi ei ysgrifennu – wedyn efallai na fyddai’r ferch yn cofio’r wybodaeth newydd cystal. Ni fyddai ganddi unrhyw gyd-destun i’r gair newydd hwn ac, o bosib, byddai ei glywed a’i weld am y tro cyntaf ar yr un pryd wedi ei gorlethu: ‘Cognitive overload occurs when the capacity of the working memory is exceeded. Once this happens we are unlikely to be able to transfer the new information into out long-term memory. In essence, we learn very little’ (Tharby, 2019). 

Mae Sweller yn cyfeirio at 3 math o lwyth:

Llwyth gwybyddol cynhenid: anhawster y deunydd ei hun.
Llwyth gwybyddol allanol: y llwyth sy’n dod o’r modd y cyflwynir y wybodaeth pan na gyflwynir ef yn effeithiol.
Llwyth gwybyddol perthnasol i bwnc: llwyth dymunol. Y llwyth sy'n galluogi disgyblion i ffurfio a chofio atgofion tymor hir. 

Mae anawsterau’r ferch yn adlewyrchu’r hyn y cyfeiria Sweller ato fel y ‘llwyth gwybyddol cynhenid’. Mae’r athrawes yn cynyddu ‘llwyth gwybyddol perthnasol i bwnc’ y ferch gan ei bod yn cyfeirio at elfennau sy’n cynorthwyo prosesu gwybodaeth ac sy’n cyfrannu at ddatblygiad ‘sgemâu’. Fel dywed Shibli a West wrth gyfeirio at theori Sweller, ‘Intrinsic cognitive load can be reduced by breaking down the subject content’ (Shibli a West, 2018). Dyma a wna’r athrawes trwy ei chyfeirio at sain y llythrennau. Wrth astudio’r llythrennau un wrth un, daw’r ferch i ddeall beth mae’r gair yn ei ddweud. 

Gellir dadansoddi rôl yr athrawes trwy edrych ar waith Lev Vygotsky (1978) am y ‘Y Parth Datblygiadol Procsimol’. Mae’r theori yn cyfeirio at yr hyn y gall plant ei wneud gyda chymorth oedolyn neu chyfoedion mwy medrus. Cyfeiria at sut y gall blentyn ddatblygu os ydy’r oedolyn yn gofyn cwestiynau arweiniol neu’n dangos sut y gellir datrys problem. Dywed mai’r parth datblygiadol procsimol yw’r pellter rhwng lefel datblygiad gwirioneddol y plentyn a’r lefel datblygiad potensial y gallai’r plentyn fod yn cyrraedd. Gall athrawon sefyll yn y parth rhwng y ddau a helpu’r plentyn i wireddu ei botensial. Yng ngeiriau Vygotsky, y parth yw:

...the distance between the actual developmental level as determined by 
independent problem solving and the level of potential development as 
determined through problem solving under adult guidance or in collaboration
with more capable peers. 
(Vygotsky, 1978, t. 86)

Gellir dweud mai’r ‘problem’ yn ein enghraifft ni yw’r clwstwr o lythrennau wedi eu cysylltu mewn modd dieithr i’r ferch. Y ‘problem solving’ yw’r modd y mae’r athrawes yn tynnu sylw’r ferch at ei gwybodaeth blaenorol o sain y llythrennau i ddeall a symud oddi wrth ‘the actual development level’ i gyrraedd ‘the level of potential development’. Gelwir hyn yn ‘sgaffaldu’. Yn ôl Wood a Middleton, mae sgaffaldu ond yn gweithio pan mae’r cymorth yn adlewyrchu anghenion y dysgwr. Wrth gyfeirio at eu hymchwil nhw ymysg ymatebion mamau yn datrys problemau gyda’u plant, dywedon nhw, ‘what was crucial was that their instructions and suggestions should fit in with the child’s present interests and abilities; they must be geared to his prevailing needs’ (Wood a Middleton, 1975, t.189).

Teimlais bod yr athrawes wedi cynllunio’r gwaith i’r ferch dan sylw yn fedrus. Roedd wedi darparu gwaith ychwanegol gan ei bod wedi gallu cyflawni’r dasg gyntaf heb drafferth, ond wedi ei herio heb ei digalonni. Dim ond un rhan, wedi iddi gyflawni llawer mwy, oedd yn anodd iddi. Mae’r ysgol ddyneiddiol o fewn seicoleg addysgu yn dadlau - ‘if a learning scenario is too challenging, there could be unwanted outcomes’ (Brookman-Byrne, 2018). Cred llawer o theorïwyr y bydd y rheiny sydd heb brofi llwyddiant yn rhoi’r gorau iddi. Diddorol oedd nodi y ganmoliaeth rhoddodd yr athrawes i’r ferch wedi iddi gael y gair yn gywir ac am y gwaith blaenorol yr oedd wedi ei gwblhau. Mae’r math yma o addysgeg yn cael ei annog gan y theorïwr sy’n perthyn i’r ysgol ymddygiadaeth o fewn seicoleg - yr ysgol sy’n credu’n gryf mewn gwobrwyo plant er mwyn annog ymddygiad cadarnhaol. 

Edward Thorndike cyflwynodd ‘The law of effect’ (1898) – sef y bydd unrhyw ymddygiad sy’n cael ei ddilyn gyda chanlyniadau cadarnhaol yn debygol o gael ei ailadrodd: 

Responses that produce a satisfying effect in a particular situation become more likely to occur again in that situation, and responses that produce a discomforting effect become less likely to occur again in that situation. 
(Gray, 2011, p. 108–109)

Astudiodd Thorndike, a Skinner yn hwyrach (1938), ddysg mewn anifeiliaid. Rhoddodd Thorndike gathod mewn bocs a’i hannog i geisio dianc i gyrraedd gweddillion pysgod oedd wedi eu gadael y tu allan. Ar ôl sawl ymgais i ddianc fe sylwodd y cathod bod pwyso ar y lifer yn agor y gawell. Fe wnaethon nhw gysylltu’r lifer gyda chanlyniadau cadarnhaol ac felly pob tro rhoddwyd nhw yn ôl yn y bocs fe wnaethon nhw fynd at y lifer yn gynt dro ar ôl tro. 

Mae astudio’r theorïau yma yng nghyd-destun digwyddiad a arsylwyd yn agor ein meddyliau ac mae eu persbectif yn bwysig i’w ystyried tra’n dadansoddi digwyddiadau ystafell ddosbarth. Er hyn, mae Stephen Brookfield o’r farn mai un o bedwar ‘lens’ y dylid edrych drwyddo tra’n dadansoddi sefyllfaoedd o’r fath yw’r theorïau. Mae o’r farn y dylid hefyd ystyried lens ein hunain fel addysgwr, lens y disgybl a lens cyfoedion yr athro. Dywed Brookfield:

To become critically reflective, we need to find some lenses that reflect back to us a stark and differently highlighted picture of who we are and what we do… Viewing what we do through through these different lenses alerts us to distorted or incomplete aspects of our assumptions that need further investigation. 
(Brookfield, 1998, t. 197)

Gall ystyriaethau yn cynnwys canfyddiadau Brookfield ein harwain at feddwl am y camau nesaf yn y digwyddiad critigol dan sylw. 

Wrth gwrs, ein gobaith fel athrawon yw i fagu cynnydd yn y disgyblion a chreu amgylchfyd cynhwysol – gyda phedwar diben Donaldson yn ganolog i’r cyfan. Yn seiliedig ar fy nehongliad i o’r digwyddiad critigol, gellid dweud bod yr athrawes wedi llwyddo i wneud gwahaniaeth ym mhrofiad addysgol y disgybl. Mae’n siŵr y byddai’r athrawes yn myfyrio ar ei hymdriniaeth hi o sefyllfaoedd o’r fath gan bwyso a mesur effeithlonrwydd ei haddysgu hefyd – o bosib yn cytuno ei bod wedi sgaffaldu a chreu anhawster dymunol. Er hyn, mae Brookfield yn dadlau bod addysgu yn llawer mwy cymhleth na hynny, ac weithiau gall bwriad diffuant gael ei gamddehongli a gall argraff yr athro o’r sefyllfa fod yn anghywir: ‘you can never be sure of the effect you’re having on students or the meanings people take from your words and actions.’ Mae’n cynnig enghraifft o’i ddysgu ei hun:

When I describe a situation or incident in my own experience that I think clarifies a complicated idea or shows how a new piece of information might be applied, I assume I’m being helpful. Yet some interpret this as an unhealthy fascination with the minutiae of my own life, as borderline self‐indulgence. Investigating and clarifying these kinds of complexities is what critically reflective teaching is all about. 
(Brookfield, 2017, t. 2)

Mae’r weithred barhaus o adnabod a gwirio gwirionedd ein rhagdybiaethau yn holl bwysig trwy’n addysgu. Wrth gyfeirio at rhagdybiaethau, defnyddia Brookfield ddelwedd o brynu cot newydd i esbonio pwysigrwydd y darlun llawn:

When you’re out on the floor trying on your new jacket you have only one mirror view—the front on view you see every day. But step into a changing room with side mirrors and sud- denly you see how you look from multiple perspectives. You gain a fuller picture of yourself… 
(Brookfield, 2017, t. 61)

Un ffordd i weld darlun ehangach o fewn addysgu yn ôl Brookfield yw i wisgo ‘lens’ y disgybl: ‘The only way we can know if students are learning what we intend for them to learn is by checking in with them’ (Brookfield, 2017, t. 65). Gellid cynnal sgwrs â’r ferch yn y digwyddiad critigol a chasglu ei hadborth hi am y sesiwn – a ydy hi’n cofio beth mae’r gair yn ei ddweud? A ydy hi’n cofio sut i ddeall beth mae’r gair yn ei ddweud? Sut roedd hi’n teimlo pan wnaeth hi datrys beth roedd y gair yn ei ddweud heb ormod o help gan yr athrawes? Byddai cwestiynau fel hyn yn help i ddeall perspectif y disgybl o’r addysgu, yn lle cymryd yn ganiataol bod y sialens wedi ei helpu i ddeall y broses o ddarllen yn well a’i bod am gofio’r gair oherwydd prosesau addysgu’r athrawes. Gallai canfyddiadau’r sgwrs hon daflu peth amheuaeth ar ganfyddiadau’r theorïwyr. 

Un ffordd i ddarganfod mwy am ganfyddiadau’r disgybl yw trwy ymarfer un o 12 egwyddor addysgeg Donaldson, sef asesu ar gyfer dysgu (2020). Gall asesu ehangu dealltwriaeth yr athro o afael y disgybl ar y gwaith. Mae’r Great Teaching Toolkit yn nodi cwestiynu fel un o’r meysydd pwysicaf i fuddsoddi amser fel athro: ‘Questions provide information if they discriminate between those who know and those who don’t yet.’ Trwy hyn gall athro gynllunio yn briodol ar gyfer y disgyblion sydd eto i ddeall: ‘Crucially, they plan and adapt their teaching to respond to what assessment tells them’ (Coe et al, 2020, t. 35). Rhan bwysig o gyrraedd y nod o fod yn ‘ddysgwr uchelgeisiol, galluog’ yw ‘gallu egluro’r syniadau a’r cysyniadau’. (Cwricwlwm i Gymru, 2020). Cafwyd mewnwelediad i lens y disgybl felly wrth i’r ferch fynd yn ôl i eistedd ac esbonio wrth y plant eraill bod dweud y seiniau H-E-DD-I-W yn eich galluogi i ddarganfod mai’r gair ‘heddiw’ oedd wedi ei ysgrifennu ar y papur. 

Byddai sgwrs gyda chymorthydd y dosbarth hefyd fod yn fuddiol i drafod ei g/chanfyddiadau ef/hi o’r disgybl a’i b/farn am y strwythurau addysgu: 

The presence of critical friends is at the heart of the critically reflective process. A critical friend is someone who strives to help you unearth and check your assumptions and opens you up to new perspectives.
 (Brookfield, 2017, t. 66) 

Wrth gyfrannu at sgyrsiau critigol gyda chyfoedion gellir darganfod eu fersiwn nhw o’r profiadau bydd o gymorth i ddatblygu’n gwaith a chymryd y camau nesaf. Efallai bod y cymhorthydd, neu unrhyw ymarferydd arall yn y dosbarth, yn teimlo bod hyder y ferch yn ansefydlog yn dilyn y cyfnod clo ac y byddai’n well bod y tasgau yn canolbwyntio ar yr hyn mae’n ei wybod er mwyn codi ei hyder. Byddai fy nghanfyddiadau i a fy nghasgliadau o astudio gwaith y theorïwyr yn cael ei gwestiynu felly. Mae’n haen ychwanegol sydd angen ei hystyried er mwyn gweld y darlun yn llawn. 

Beth sy’n bwysig wrth ddadansoddi’n gritigol felly, yn ôl Brookfield (a fel mae’r traethawd hwn wedi ei archwilio), yw i ystyried y persbectifau gwahanol yma. Wrth drafod gwaith Brookfield, dywed Ben Miller, ‘the goal of the critically reflective teacher is to garner an increased awareness of his or her teaching from as many different vantage points as possible’ (Miller, 2010, t. 1). Mae effeithlonrwydd y camau nesaf yn ddibynnol ar y casgliad eang yma o wybodaeth.  

Wrth lunio’r traethawd hwn llwyddwyd i ddeall pwysigrwydd gwerthuso’n feirniadol ar gyfer hybu dysgu parhaus sy’n sicrhau bod y strategaethau addysgu gorau mewn lle er mwyn sicrhau’r deilliannau gorau i ddysgwyr. Wrth arsylwi profiad dysgu penodol yn gritigol, gan archwilio pwrpas, ystyr a chanlyniadau’r dysgu llwyddwyd i ail ystyried credoau gwreiddiol. 

Fel y mae safonau SAC yn pwysleisio ac fel y mae’r traethawd yn ei gadarnhau, mae cyfrifoldeb arnom fel cymuned addysgu i gydweithredu a chefnogi’n gilydd i sicrhau effeithlonrwydd y dysgu ac i arloesi gan ddefnyddio dulliau a thechnegau sy’n hwyluso a chefnogi’r disgyblion orau. Mae’r traethawd myfyriol yn gam tuag at ddatblygu fy nysgu proffesiynol, sy’n hollbwysig o fewn y proffesiwn er mwyn cynyddu fy ngwybodaeth, fy sgiliau a fy nealltwriaeth. 

